Miss Universe 1952

Ang **Miss Universe 1952** ay ang unang edisyon ng Miss Universe pageant, na ginanap sa Long Beach Municipal Auditorium sa Long Beach, California, Estados Unidos noong 28 Hunyo 1952.

Pagkatapos ng kompetisyon, kinoronahan ng aktres na si Piper Laurie si Armi Kuusela ng Pinlandiya bilang Miss Universe 1952. Ito ang kauna-unahang tagumpay ng Pinlandiya, at ang kauna-unahang nagwagi bilang Miss Universe sa kasaysayan ng kompetisyon. Nagtapos bilang first runner-up si Elza Edsman ng Hawaii, habang nagtapos bilang second runner-up si Ntaizy Mavraki ng Gresya.

Mga kandidata mula sa tatlumpung mga bansa at teritoryo ang lumahok sa kompetisyong ito. Pinangunahan ni Bob Russel ang kompetisyon. Nagtanghal ang Bell Sisters sa edisyong ito. Itinampok rin sa edisyong ito ang Romanov Imperial Nuptial Crown, na dating pagmamay-ari ng isang tsar na Ruso na nagkakahalaga ng $500,000. Ito ay may humigit-kumulang 1,535 diyamante, at 300 karat. Ang koronang ito ay ginamit lamang para sa edisyong ito.

## Kasaysayan 
thumb|250x250px|Long Beach Municipal Auditorium, ang lokasyon ng Miss Universe 1952

### Petsa at lokasyon ng kompetisyon 
Matapos tumangging mag-*pose* para sa *publicity picture* si Miss America 1951 Yolande Betbeze habang suot ang damit panlangoy mula sa Catalina, Nakipag-negosasyon ang noo'y *executive producer* ng Miss Universe na si Oliver Reinhardt noong Oktubre 1950 sa mga opisyal ng Pan American World Airways at Catalina Swimwear upang isponsor ang Miss Universe *pageant*, na gaganapin sa Long Beach. Pumayag ang Catalina Swimwear na pangunahan ang Miss USA at nagsilbing opisyal na *carrier* ng kompetisyon ang Pan American World Airways. Naglaan ng $30,000 USD ang lungsod ng Long Beach para sa kompetisyon na gaganapin mula 23 Hunyo hanggang 30 Hunyo 1952.

### Pagpili ng mga kalahok 
Ang mga kalahok mula sa tatlumping bansa at teritoryo ay napili upang lumahok sa kompetisyon sa unang pagkakataon. Isang kandidata ang nailuklok upang kumatawan sa kanyang bansa matapos na umurong ang orihinal na nanalo.

Ang *age requirement* sa edisyong ito ay mula labinwalo hanggang dalawampu't-walong taong gulang, at maari ring lumahok ang mga babaeng kasal na, at mayroon nang anak.

#### Mga pagpalit at pagbitiw 
Iniluklok si Gladys Rubio Fajardo upang kumatawan sa Urugway matapos bumitiw sa kompetisyon si Miss Uruguay 1952 Rosa Adela "Nenela" Prunell dahil sa hindi isiniwalat na dahilan.

Dapat sanang lalahok si Elisabeth van Proosdij ng Olanda ngunit bumitiw ito dahil nagpakasal siya habang siya ay Miss Holland bagama't pinapayagan ng Miss Universe na lumahok ang mga babaeng kasal na. Hindi ipinagpatuloy nina Inge Fröwis ng Austrya, Eithne Dunne ng Irlanda, Leonor Navia Orejuela ng Kolombya, Leila Saroufim ng Libano, Colleen Cooke ng Malaya, Leila Teresa Tuma ng Siria, Sylvia Muller ng Suwisa, at Utsani Thongnuea-di ng Taylandiya ang kanilang paglahok sa edisyong ito dahil sa mga politikal na tensyon.

Inimbitahan din ang mga bansang Brasil at Republika ng Tsina upang lumahok sa edisyong ito, ngunit bumitiw ang mga ito dahil sa kakulangan sa oras upang magsagawa ng isang *national pageant*.

## Mga tala 
## Mga sanggunian 
## Panlabas na kawing 
* 

Kategorya:1952
Kategorya:Miss Universe
Kategorya:Patimpalak ng kagandahan